ธปท.ชี้หนี้เสียสถาบันการเงินยังไม่น่าห่วง
ธนาคารแห่งประเทศไทย ติดตามสินเชื่อรายย่อยที่ขยายตัวสูง ไม่พบหนี้เสียที่เป็นอันตรายต่อระบบเศรษฐกิจ
4 ธ.ค. 2555

ธนาคารแห่งประเทศไทย ติดตามสินเชื่อรายย่อยที่ขยายตัวสูง ไม่พบหนี้เสียที่เป็นอันตรายต่อระบบเศรษฐกิจ
นางสาลินี วังตาล ผู้ช่วยผู้ว่าการ สายกำกับสถาบันการเงิน ธนาคารแห่งประเทศ (ธปท.) กล่าวว่า ได้ติดตามการปล่อยสินเชื่อรายย่อยของทั้งธนาคารพาณิชย์ และสถาบันการเงินที่ไม่ใช่ธนาคาร (นันแบงก์) พบว่า มีการขยายตัวสูงอย่างต่อเนื่อง ซึ่งส่วนหนึ่งเกิดจากมาตรการกระตุ้นเศรษฐกิจและการใช้จ่ายจากทางภาครัฐ จึงทำให้สินเชื่อบุคคล สินเชื่อรถยนต์ และสินเชื่อบ้าน เติบโตได้ดี
ขณะที่ หนี้ที่ไม่ก่อให้เกิดรายได้ (เอ็นพีแอล) ของสินเชื่อรายย่อย เพิ่มขึ้นเล็กน้อย แต่ไม่ได้อยู่ในระดับอันตรายจนส่งผลต่อเสถียรภาพทางเศรษฐกิจไทย แต่เป็นการปรับสูงขึ้นตามปริมาณเงินที่ปล่อยสินเชื่อ ซึ่งหากพิจารณาปริมาณเอ็นพีแอลต่อสินเชื่อรวมทั้งระบบแล้ว ถือว่า มีไม่มาก จึงเห็นว่า ไม่จำเป็นต้องหามาตรการลดความร้อนแรงของสินเชื่อแต่อย่างใด
เช่นเดียวกับ การปล่อยสินเชื่อของนันแบงก์ ที่ส่วนใหญ่เป็นสินเชื่อรถยนต์ (ลีสซิ่ง) ที่ขยายตัวจากผลพวงของมาตรการคืนภาษีรถยนต์คันแรก โดยเห็นว่า สินเชื่อของนันแบงก์มีปริมาณไม่มากนัก ประกอบกับนันแบงก์ไม่ได้ประกอบธุรกิจรับฝากเงิน ดังนั้นแม้จะมีเอ็นพีแอลเพิ่มขึ้น ก็ไม่กระทบต่อระบบเศรษฐกิจ